Perinteisen CV:n rinnalle noussut myös muutama vaihtoehto, jotka soveltuvat paremmin korostamaan erilaisissa tilanteissa olevien harkijoiden osaamista ja kokemusta. Ainakin osaamispohjainen CV, luova CV ja video-CV ovat yleistyneet myös Suomessa. Näiden CV-tyyppien tarkoituksena on tarjota vaihtoehtoinen tapa esitellä vaikkapa aikuisena alaa vaihtavan henkilön tai työelämästä poissa olleen hakijan taustaa. Esimerkiksi osaamispohjaisen ansioluettelon avulla vaikkapa CV:ssä oleva aukko jää vähemmälle huomiolle. Keskeisin ero eri CV-tyyppien välillä on eri osioiden järjestys. Kun ansioluettelosi on selkeästi rakenneltu ja olet keskittynyt vain olennaiseen, lukija löytää haluamansa vaikka asiakirja ei noudattaisi perinteisen CV:n kaavaa. Kronologinen ja käänteisesti kronologinen CV Tyypillisin Suomessa käytetty CV on niin kutsuttu käänteisesti kronologinen CV, eli siinä tuoreimmat asiat ovat ylimpänä. Käytännössä tämä tarkoittaa työkokemusta ja sen jälkeen koulutusta. Kronologinen CV puolestaan tarkoittaisi sitä, että CV olisi rakennettu aikajanan mukaan ensimmäiset tapahtumat ylimpänä. Tämä tarkoittaisi käytännössä sitä, että koulutus tulisi ennen työkokemusta ja työkokemuksien suhteen tuorein olisi viimeisimpänä. Kronologinen CV on käytännöllinen melko harvoin, kun taas käänteisesti kronologinen ansioluettelo kertoo aina mitä olet tehnyt viimeismpänä, mikä on useimmissa tapauksissa kiinnostava työnantajan näkökulmasta. Osaamispohjainen CV Osaamispohjainen CV on yleistymässä myös Suomessa, ja se eroaa perinteisestä ansioluettelosta siten, että se ei noudata orjallisesti aikajärjestystä, vaan painottaa osaamistasi tietyn alan asiantuntijana sekä ammatillisia saavutuksiasi. Osaamispohjainen CV soveltuu hyvin myös sellaisille henkilöille, jotka ovat vaihtamassa alaa tai olleet poissa työelämästä. Se on hyvä vaihtoehto myös siinä tilanteessa, kun olet vaihtanut työaikkaa useaan kertaan.  Osaamispohjaisessa ansioluettelossa henkilötietojen ja profiilin jälkeen tulee osaaminen ja taidot. Listaa 3-5 keskeisintä taitoa huolellisesti käyttäen samoja ilmaisuja kuin työpaikkailmoitukssa. Osaamisen ja taitojen jälkeen tulee saavutukset. Saavutuksia voi olla vaikkapa suuren projektin johtaminen, tiimin rekrytointi ja kouluttaminen tai myynnin kasvattaminen. Saavutusten suhteen on aina eduksi, jos pystyt kertomaan asioista numeroiden avulla, kuten projektin laajuus tai hankkimiesi uusien asiakkaiden määrä budjettiin suhteutettuna. Osaamisen, taitojen ja saavutusten jälkeen tulee työkokemus ja koulutus. Mikäli sinulla on suuri määrä työsuhteita useiden vuosien ajalta, voit ryhmitellä nämä myös yhden otsikon alle. Luova CV Kun olet hakemassa työpaikkaa, joka on joko luovalla alalla tai itse työtehtävässä keskeistä on luovuus, on hyvä osata tehdä luova CV. Luovassa CV:ssä voi leikitellä tavallista enemmän väreillä, rakenteella ja sisällöllä. Miltä luova ansioluettelo näyttää riippuu paljon tehtävästä, mutta esimerkiksi graafisen suunnittelijan kohdalla se voi olla hyvinkin visuaalinen ja toimia hyvänä lisänä esimerkiksi omalle digitaaliselle portfoliolle. Tekstin kanssa työskentelevän luova CV voi olla sanoilla ja ilmaisuilla leikittelyä. Muista, että vaikka ansioluettelosi olisi kuinka luova ja hullutteleva, on tärkeää että siitä kuitenkin löytyy perusasiat eli yhteystiedot, koulutus ja työkokemus. Video-CV Videotuotanto on vakiinnuttanut roolin yhtenä tärkeänä sisältöformaattina alalla kuin alalla, joten video-CV:n tekeminen voi tulla kyseeseen vaikkapa olisit hakemassa työpaikkaa museon oppaana tai muotiin erikoistuneen verkkokaupan sisällöntuottajana. Video-CV voi siis toimia työnäytteenä sekä hyvänä keinona antaa persoonallinen kuva siitä, millainen henkilö olet vaikkapa asiakkaiden kanssa vuorovaikutuksessa ollessasi. Joissakin tapaukaissa videomuotoinen ansioluettelo on ollut hyvä keino saada omalle työnhaulle enemmän näkyvyyttä sosiaalisessa mediassa. On tärkeää muistaa, että video-CV ei kuitenkaan koskaan korvaa tavallista ansioluetteloa. Videon rooli on aina pääasiassa CV:tä täydentävä. Europass-CV Europass-CV Euroopassa laajalti tunnettu ansioluettelon mallipohja, joka noudattaa samaa standardoitua muotoilua kaikissa maissa. Europass-CV eli suomalaisittain Europassi on nykyisin myös ansioluettelon luomiseen tarkoitettu portaali, jonne voit myös tallentaa työhaussa käyttämiäsi asiakirjoja, kuten tutkintotodistuksia. Europass-CV:n etuna on se, että se tunnistetaan kaikissa EU-maissa, eikä sinun sen avulla tarvitse tutustua eri maiden omiin paikallisiin käytäntöihin. Europass-CV soveltuu erityisen hyvin kun olet hakemassa työpaikkaa tai työharjoittelua ulkomailta. Europassi on julkinen palvelu, ja Suomessa sen ylläpidosta vastaa Opetushallitus.